LT Europos Sąjungos oficialusis leidinys C 209/2

Pranešimas apie kalio permanganato, kurio kilmės šalis yra kinijos liaudies respublika, importui galiojančias antidempingo priemones

(2004/C 209/02)

Komisijai buvo pranešta apie pasikeitimus, įvykusius Bendrijos kalio permanganato pramonėje.

1. Prekė ir galiojančios priemonės

Svarstoma prekė yra kalio permanganatas (cheminė formulė – KMnO4), kurio kilmės šalis yra Kinijos Liaudies Respublika, paprastai deklaruojamas KN kodu 2841 61 00. Šis KN kodas nurodomas tik informaciniais tikslais.

Galiojančios priemonės yra galutinis dempingo mokestis, nustatytas Tarybos reglamentu (EB) Nr. 299/2001 (1).

2. Naujausi pokyčiai

Komisijai buvo pranešta, kad vienintelis Bendrijos pramonei atstovaujantis kalio permanganato gamintojas, dėl kurio vyko tyrimas, ir po kurio buvo priimtos galiojančios priemonės, nutraukė gamybą Bendrijoje. Todėl galima teigti, kad galiojančios priemonės yra nebereikalingos ir turėtų būti panaikintos.

Tačiau šis gamintojas užginčija šį teiginį pareikšdamas, kad jis nėra visam laikui nutraukęs savo gamybos Bendrijoje, o tik laikinai ją sustabdęs.

Be to, 2004 m. gegužės 1 d. įvykus Europos Sąjungos plėtrai, tarp naujųjų Bendrijos valstybių narių atsirado mažiausiai vienas kalio permanganato gamintojas.

3. Procedūra

Komisija ragina suinteresuotąsias šalis pateikti pastabas apie minėtuosius pokyčius. Be to, siekdama gauti informacijos, kuri jos nuomone yra reikalinga šiems pokyčiams išnagrinėti, Komisija išsiųs šio pranešimo kopiją minėtiesiems dviem Bendrijos gamintojams (žr. 2 pastraipą) ir visoms Bendrijos gamintojų asociacijoms, Kinijos Liaudies Respublikos eksportuotojams ir (arba) gamintojams ir importuotojams, kurie bendradarbiavo atliekant tyrimą, po kurio buvo priimtos galiojančios priemonės, visoms eksportuotojų ir (arba) gamintojų asociacijoms, visoms importuotojų asociacijoms ir tiriamosios eksportuojančiosios šalies valdžios institucijoms. Minėtosios šalys arba kitos suinteresuotosios šalys gali pranešti apie save Komisijai ir pateikti informaciją apie Bendrijos pramonės egzistavimą ir jos patvirtinimo įrodymų per 40 dienų nuo šio pranešimo paskelbimo Europos Sąjungos oficialiajame leidinyje.

Visa suinteresuotųjų šalių medžiaga ir prašymai privalo būti pateikiami raštu (ne elektronine forma, nebent prašoma kitaip), ir nurodant suinteresuotosios šalies pavadinimą, adresą, el. pašto adresą, telefono ir fakso, ir (arba) telekso numerius. Visa medžiaga raštu, įskaitant informaciją, kurios prašoma šiame pranešime ir konfidencialus suinteresuotųjų šalių susirašinėjimas ženklinamas „riboto naudojimo“ (2) ir, atsižvelgiant į pagrindinio reglamento 19 straipsnio 2 dalį, kartu pateikiamas nekonfidencialus variantas, kuris ženklinamas „suinteresuotųjų šalių tyrimui“.

Komisijos adresas susirašinėjimui:

Europos Komisija Prekybos generalinis direktoratas B direktoratas Biuras: J-79 5/16 B-1049 Briuselis Faksas (32-2) 295 65 05 Teleksas COMEU B 21877

(1) OL L 44, 2001 2 15, p. 4, su paskutiniais pakeitimais, padarytais Tarybos reglamentu (EB) Nr. 152/2003 (OL L 25, 2003 1 30, p. 21).

(2) Tai reiškia, kad dokumentas yra tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Tai konfidencialus dokumentas pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir 1994 m. PPO Susitarimo dėl GATT VI straipsnio įgyvendinimo (Susitarimo dėl antidempingo) 6 straipsnį.